b'\n_START_ARTICLE_\nTiberias\n_START_SECTION_\nIstorie\n_START_PARAGRAPH_\nTverya (Tiberias) a fost \xc3\xaentemeiat \xc3\xaen anul 20 d.Hr., \xc8\x99i denumit astfel de Irod Antipa Tetrarhul, \xc8\x99i conduc\xc4\x83tor al iudeilor sub protec\xc8\x9bia Romei, pentru a c\xc3\xa2\xc8\x99tiga favoarea \xc3\x8emp\xc4\x83ratului Roman Tiberiu._NEWLINE_Dup\xc4\x83 distrugerea Ierusalimului de c\xc4\x83tre romani, \xc3\xaen anul 70 d.Hr., Tverya (Tiberias) a avansat la rangul de centru rabinic. \xc3\x8en urbe se \xc3\xaentrunea Sinedriul, cea mai important\xc4\x83 adunare a \xc3\xaenv\xc4\x83\xc8\x9ba\xc8\x9bilor evrei. \xc3\x8en preajma anului 400, aici a fost elaborat\xc4\x83 versiunea din Ierusalim a Talmudului, cu cele dou\xc4\x83 p\xc4\x83r\xc8\x9bi ale sale, Mi\xc8\x99na \xc8\x99i Ghemara. Talmudul r\xc4\x83m\xc3\xa2ne \xc8\x99i ast\xc4\x83zi, al\xc4\x83turi de Vechiul Testament (Tanah), cartea sf\xc3\xa2nt\xc4\x83 a iudaismului._NEWLINE_Sub st\xc4\x83p\xc3\xaenirea bizantin\xc4\x83 \xc8\x99i arab\xc4\x83, a\xc8\x99ezarea evreiasc\xc4\x83 local\xc4\x83 a cunoscut o perioad\xc4\x83 de \xc3\xaenflorire. Dup\xc4\x83 secolul al XII-lea, ea a intrat \xc3\xaens\xc4\x83 temporar \xc3\xaen declin.\n_START_SECTION_\nDenumirea\n_START_PARAGRAPH_\nIosephus Flavius, \xc3\xaen Antichit\xc4\x83\xc8\x9bi Iudaice 18, 36-38 \xc8\x99i alte surse iudaice (Yalkut Shimoni, Tehilim, 49, Bereshit Raba 23,1) men\xc8\x9bioneaz\xc4\x83 ca ora\xc8\x99ul a fost numit astfel de fondatorul s\xc4\x83u, regele Irod Antipa, \xc3\xaen cinstea protectorului sau, \xc3\xaemp\xc4\x83ratul roman Tiberius. Monede g\xc4\x83site \xc3\xaen localitate din vremea \xc3\xaemp\xc4\x83ratului Claudius, din anul 54 e.n., arat\xc4\x83 c\xc4\x83 \xc3\xaen vremea aceea  ora\xc8\x99ul a fost numit o vreme Claudiopolis , adic\xc4\x83 ora\xc8\x99ul lui Claudius \xc8\x99i c\xc4\x83 dob\xc3\xa2ndise probabil statutul de polis._NEWLINE_\xc3\x8en limba greac\xc4\x83 ora\xc8\x99ul se numea Tiveri\xc3\xa1s (\xce\xa4\xce\xb9\xce\xb2\xce\xb5\xcf\x81\xce\xb9\xce\xac\xcf\x82) , iar \xc3\xaen arameic\xc4\x83 \xd7\x98\xd7\x91\xd7\xa8\xd7\x99\xd7\x90._NEWLINE_\xc3\x8env\xc4\x83\xc8\x9ba\xc8\x9bii evrei au c\xc4\x83utat s\xc4\x83 n\xc4\x83scoceasc\xc4\x83, prin specula\xc8\x9bii lingvistice \xc8\x99i jocuri de cuvinte (midreshey milim), o explica\xc8\x9bie diferit\xc4\x83, neao\xc8\x99\xc4\x83, a numelui ora\xc8\x99ului. Astfel \xc3\xaen Talmudul babilonean (Masehet Meghila p.\xc2\xa01,1) Rabinul Irmiya a legat numele Tiberias de cuv\xc3\xa2ntul ebraic \xe2\x80\x9etabur\xe2\x80\x9d (\xe2\x80\x9eburic\xe2\x80\x9d), emi\xc8\x9b\xc3\xa2nd presupunerea c\xc4\x83 este a\xc8\x99ezat \xc3\xaen buricul \xc8\x9a\xc4\x83rii lui Israel (Tabur Eretz Israel). Dup\xc4\x83 alt\xc4\x83 opinie, cea a lui Rabba, i se spune a\xc8\x99a pentru c\xc4\x83 e frumos la inf\xc4\x83\xc8\x9bi\xc8\x99are: "tova ryiat\xc3\xa1" -  \xe2\x80\x9e\xd7\x98\xd7\x95\xd7\x91\xd7\x94 \xd7\xa8\xd7\x90\xd7\x99\xd7\x99\xd7\xaa\xd7\x94\xe2\x80\x9d._NEWLINE_Porecla \xe2\x80\x9eBuricul \xc8\x9a\xc4\x83rii\xe2\x80\x9d a fost agreat\xc4\x83 \xc3\xaen epoca recent\xc4\x83 de locuitorii ora\xc8\x99ului, astfel \xc3\xaenc\xc3\xa2t una din str\xc4\x83zile sale centrale se nume\xc8\x99te azi Tabur Haaretz. A\xc8\x99a se cheam\xc4\x83 \xc8\x99i o carte a rabinului Moshe Kliers, carte care trateaz\xc4\x83 despre istoricul ora\xc8\x99ului \xc8\x99i despre sfin\xc8\x9benia acestuia \xc3\xaen religia iudaic\xc4\x83.\n_START_SECTION_\nEpoca roman\xc4\x83 \xc8\x99i bizantin\xc4\x83\n_START_PARAGRAPH_\nTiberia a fost ridicat\xc4\x83 de Irod Antipa, posibil pe locul unei a\xc8\x99ez\xc4\x83rii Rakat, amintit\xc4\x83 \xc3\xaen cartea biblic\xc4\x83 a lui Iosua Navi (Yehoshua) 19,35. printre \xe2\x80\x9ecet\xc4\x83\xc8\x9bile \xc3\xaent\xc4\x83rite\xe2\x80\x9d ("\xd7\xa2\xd7\xa8\xd7\x99 \xd7\x9e\xd7\x91\xd7\xa6\xd7\xa8 \xd7\x94\xd7\xa6\xd7\x93\xd7\x99\xd7\x9d") aflate \xc3\xaen teritoriul tribului ebraic Naftali . Asupra acestui subiect a avut loc dispute \xc3\xaentre \xc3\xaenv\xc4\x83\xc8\x9ba\xc8\x9bii Talmudului, deoarece Rakat era o cetate \xc3\xaenconjurat\xc4\x83 cu ziduri \xc3\xaenc\xc4\x83 din timpul lui Iosua, \xc8\x99i dac\xc4\x83 ar fi a\xc8\x99a, o seam\xc4\x83 de legi religioase care se aplic\xc4\x83 cet\xc4\x83\xc8\x9bilor vechi \xc3\xaenconjurate de ziduri ar trebui s\xc4\x83 se aplice \xc8\x99i la Tverya. \xc3\x8en prezent sunt rabini care pun la \xc3\xaendoial\xc4\x83 aceasta._NEWLINE_Excava\xc8\x9bii arheologice efectuate \xc3\xaen cursul secolului al XX-lea de c\xc4\x83tre arheologii William Foxwell Albright \xc8\x99i Yohanan Aharoni au identificat Tell Rakat la c\xc3\xa2teva sute de metri nord de limita municipiului Tiberias._NEWLINE_Dup\xc4\x83 m\xc4\x83rturia lui Iosephus Flavius, Irod Antipa a \xc3\xaent\xc3\xa2mpinat greut\xc4\x83\xc8\x9bi \xc3\xaen popularea noului ora\xc8\x99 cu evrei, deoarece a fost construit peste un cimitir, \xc8\x99i era din acest motiv considerat un loc impur. Antipas a  adus atunci locuitori de alte neamuri, s\xc4\x83raci, robi elibera\xc8\x9bi, dar \xc8\x99i pe unii evrei pe care i-a mutat cu for\xc8\x9ba._NEWLINE_Dupa detronarea lui Irod Antipas \xc3\xaen anul 39, ora\xc8\x99ul \xc3\xaempreun\xc4\x83 cu tot regatul s\xc4\x83u au fost anexate la regatul nepotului sau Agrippas \xc3\x8ent\xc3\xa2iul. Dup\xc4\x83 moartea lui Agrippas I \xc3\xaen anul 44 , odat\xc4\x83 cu anexarea regatului Iudeei la Imperiul Roman, ora\xc8\x99ul a trecut \xc3\xaen st\xc4\x83p\xc3\xa2nirea roman\xc4\x83 direct\xc4\x83.\n_START_SECTION_\n\xc3\x8enceputurile cre\xc8\x99tinismului\n_START_PARAGRAPH_\n\xc3\x8en perioada \xc3\xaentemeierii ora\xc8\x99ului, dup\xc4\x83 tradi\xc8\x9bia cre\xc8\x99tin\xc4\x83, au ac\xc8\x9bionat \xc3\xaen apropierea sa Iisus \xc8\x99i cei doisprezece apostoli. Multe din miracolele men\xc8\x9bionate de Evanghelie precum \xc3\x8enmul\xc8\x9birea p\xc3\xa2inilor \xc8\x99i a pe\xc8\x99tilor, Mersul pe ap\xc4\x83, Potolirea furtunii pe lacul Galileei, Ar\xc4\x83tarea lui Iisus dup\xc4\x83 \xc3\x8enviere \xc3\xaen fa\xc8\x9ba a \xc8\x99apte apostoli, l\xc3\xa2ng\xc4\x83 Marea Tiberiadei, au avut drept scen\xc4\x83 apa Kineretului \xc8\x99i vecin\xc4\x83tatea lui.     _NEWLINE_Tiberias este amintit\xc4\x83 \xc3\xaen Noul Testament de trei ori, \xc3\xaen Evanghelia dup\xc4\x83 Ioan. De dou\xc4\x83 ori Kineret sau Marea Galileii este numit Marea Tiberiadei, iar in Ioan 6,23 se spune: _NEWLINE_"alte cor\xc4\x83bii mai mici au venit din Tiberiada", dup\xc4\x83 minunea \xc3\xaenmul\xc8\x9birii p\xc3\xa2inilor \xc8\x99i pe\xc8\x99tilor.  _NEWLINE_Se pare c\xc4\x83 Iisus s-a ab\xc8\x9binut de a ac\xc8\x9biona \xc3\xaen oras \xc3\xaensu\xc8\x99i, dar locul central al cetatii pe malul Lacului Galileei \xc8\x99i men\xc8\x9bionarea minunilor f\xc4\x83ptuite pe lac, au conferit Tiberiei o aureol\xc4\x83 de sfin\xc8\x9benie pentru cre\xc8\x99tini, a justificat inaltarea de biserici \xc3\xaen ora\xc8\x99  \xc8\x99i a transformat-o \xc3\xaentr-o sta\xc8\x9bie \xc3\xaensemnat\xc4\x83 pe traseul pelerinilor \xc3\xaen \xc8\x9aara Sf\xc3\xa2nt\xc4\x83.\n_START_SECTION_\nCentru al iudaismului din Palestina\n_START_PARAGRAPH_\nIosephus Flavius care a fost comandantul Galileei \xc3\xaen vremea Marii Revolte a Evreilor, a fortificat ora\xc8\x99ul , dar c\xc3\xa2nd Vespasian a ajuns \xc3\xaen anul 67 la zidurile cet\xc4\x83\xc8\x9bii, ea a capitulat f\xc4\x83r\xc4\x83 lupt\xc4\x83 . Dupa r\xc4\x83scoala lui Bar Kohva , rabbi Shimon Bar Yohai a procedat la purificarea ora\xc8\x99ului de impuritatea mor\xc8\x9bilor, \xc8\x99i a autorizat locuirea lui. Ceremoniile de purificare au permis \xc8\x99i a\xc8\x99ezarea \xc3\xaen ora\xc8\x99 a celor din familii de preo\xc8\x9bi - cohanim, \xc3\xaentre care familia Meozya. \xc3\x8en izvoarele evreie\xc8\x99ti din aceast\xc4\x83 perioad\xc4\x83 \xc8\x99i p\xc3\xa2n\xc4\x83 \xc3\xaen perioada Geonimilor, Tiberia apare sub denumirea de Medinat Meozia._NEWLINE_\xc3\x8en secolul al III-lea, pe urmele lui Rabi Yohanan,cunoscut ca unul din cei mai ilu\xc8\x99tri \xe2\x80\x9eamorayim\xe2\x80\x9d, din cei stabili\xc8\x9bi la Tiberias, s-a mutat \xc3\xaen acest ora\xc8\x99 \xc8\x99i Sinedriul (Sanhedrin), adunarea \xc3\xaenv\xc4\x83\xc8\x9ba\xc8\x9bilor evrei \xc3\xaen frunte cu Rabi Yehuda Hanass\xc3\xad. Tiberias a fost ultimul loc de adunare a Sinedriului. _NEWLINE_\xc3\x8en acei ani, din veacul al III-lea \xc8\x99i p\xc3\xa2n\xc4\x83 la cucerirea Palestinei de c\xc4\x83tre arabi \xc3\xaen anul 614, Tiberias a fost centrul popula\xc8\x9biei evreie\xc8\x99ti din Palestina (Eretz Israel). La Tiberias s-a \xc3\xaencheiat \xc3\xaen cursul secolului al IV-lea redactarea Talmudului palestinian sau ierusalimitean. Printre \xc3\xaenv\xc4\x83\xc8\x9ba\xc8\x9bii talmudi\xc8\x99ti care au locuit \xc8\x99i activat aici  au fost amorayimii Rabi Yohanan, Rish Lakish, Rabi Ami, Rabi Assi. \xc3\x8en ora\xc8\x99 au func\xc8\x9bionat sinagogi \xc8\x99i \xc8\x99coli religioase (beit midrash), iar majoritatea locuitorilor erau evrei._NEWLINE_C\xc3\xa2nd \xc3\xaen anul 425 a murit la Tiberias rabban Gamliel al \xc8\x98aselea, \xc3\xaemp\xc4\x83ratul bizantin Teodor al Doilea a \xc3\xaempiedicat numirea unui nou conduc\xc4\x83tor al evreilor \xc3\xaen locul s\xc4\x83u. \xc3\x8en urma acestei porunci s-a desfiin\xc8\x9bat func\xc8\x9bia de pre\xc8\x99edinte al Sinedriului._NEWLINE_\xc3\x8en anul 520 s-a a\xc8\x99ezat la Tiberias cel dint\xc3\xa2i din \xc3\xaenv\xc4\x83\xc8\x9ba\xc8\x9bii numi\xc8\x9bi \xe2\x80\x9esavorayim\xe2\x80\x9d, Mar Zutra Bar Mar Zutra. El \xc8\x99i urma\xc8\x99ii s\xc4\x83i au propov\xc4\x83duit \xc3\xaenv\xc4\x83\xc8\x9b\xc4\x83tura iudaic\xc4\x83 \xc3\xaen ora\xc8\x99 vreme de \xc8\x99apte genera\xc8\x9bii._NEWLINE_\xc3\x8en anul 527 \xc3\xaemp\xc4\x83ratul Iustinian a \xc3\xaent\xc4\x83rit ora\xc8\x99ul cu un zid nou. Zidul construit \xc3\xaen timpul s\xc4\x83u a d\xc4\x83inuit p\xc3\xa2n\xc4\x83 \xc3\xaen perioada crucia\xc8\x9bilor. El \xc3\xaenconjura cetatea \xc8\x99i ajungea p\xc3\xa2n\xc4\x83 la Muntele Berenike, din afara ora\xc8\x99ului \xc8\x99i unde se \xc3\xaen\xc4\x83l\xc8\x9ba o biserica impozant\xc4\x83 denumit\xc4\x83 \xe2\x80\x9eBiserica Ancorei\xe2\x80\x9d._NEWLINE_Pe la \xc3\xaenceputul secolului al VII-lea  c\xc3\xa2\xc8\x9biva evrei din Palestina, sub conducerea lui Binyamin din Tiberias au \xc3\xaencercat s\xc4\x83 cad\xc4\x83 la \xc3\xaen\xc8\x9belegere cu Imperiul Sasanid pentru a crea o autonomie evreiasc\xc4\x83. \xc3\x8en anii 613-617 a avut loc o r\xc4\x83scoal\xc4\x83 a evreilor din Palestina contra st\xc4\x83p\xc3\xa2nirii \xc3\xaemp\xc4\x83ratului Heraklios. De\xc8\x99i r\xc4\x83scula\xc8\x9bii au avut succese, \xc3\xaen cele din urm\xc4\x83 s-au supus \xc3\xaemp\xc4\x83ratului care le-a dat f\xc4\x83g\xc4\x83duieli de iertare \xc8\x99i toleran\xc8\x9b\xc4\x83. \xc3\x8en anul 625 bizantinii au izgonit pe per\xc8\x99ii Sasanizi din Palestina , iar \xc3\xaemp\xc4\x83ratul Heraklios a sosit \xc3\xaen persoan\xc4\x83 \xc3\xaen \xc8\x9bar\xc4\x83 \xc3\xaen anul 628 . El \xc3\xaens\xc4\x83, sub presiunea cercurilor clericale, \xc8\x99i-a c\xc4\x83lcat cuv\xc3\xa2ntul fa\xc8\x9b\xc4\x83 de evreii din Tiberias , \xc8\x99i i-a m\xc4\x83cel\xc4\x83rit. Se spune ca Binyamin a fost unicul supravie\xc8\x9buitor, convertindu-se la cre\xc8\x99tinism.\n_START_SECTION_\nPerioada arab\xc4\x83 timpurie\n_START_PARAGRAPH_\n\xc3\x8en anul 634 Palestina, \xc8\x99i odat\xc4\x83 cu ea \xc8\x99i Tiberias, au fost cucerite de c\xc4\x83tre arabi, sub steagul Islamului. Ora\xc8\x99ul a capitulat \xc3\xaen fa\xc8\x9ba unui comandant numit Shurahbil. \xc3\x8encep\xc3\xa2nd din anul 636 Tiberia, \xc3\xaen arab\xc4\x83 Tabariya a devenit capitala plasei Iordanului (Hedjaz al Urdun sau Jund al Urdun), pe o arie asem\xc4\x83n\xc4\x83toare cu cea a Palaestinei Secunda din epoca roman\xc4\x83 \xc8\x99i bizantin\xc4\x83, a c\xc4\x83rei capitala era \xc3\xaens\xc4\x83 Beit \xc8\x98e\'an (Skytopolis), \xc3\xaen arab\xc4\x83 Beisan. \xc3\x8en ora\xc8\x99, se poveste\xc8\x99te, jum\xc4\x83tate din case \xc8\x99i biserici au intrat \xc3\xaen posesia musulmanilor, celalta jum\xc4\x83tate fiind \xc3\xaen cea a cre\xc8\x99tinilor. Califii au permis \xc8\x99i la 70 familii de evrei sa refac\xc4\x83 via\xc8\x9ba comunitar\xc4\x83 evreiasc\xc4\x83 \xc3\xaen ora\xc8\x99.   _NEWLINE_\xc3\x8en secolul al VIII-lea, aproximativ \xc3\xaentre anii 745 \xc8\x99i 749 un mare cutremur de p\xc4\x83m\xc3\xa2nt, cunoscut ca \xe2\x80\x9eCutremurul al Saptelea\xe2\x80\x9d a distrus ora\xc8\x99ul. Un cronicar contemporan Michail Sirianul scrie ca \xc3\xaen cutremur s-au pr\xc4\x83bu\xc8\x99it \xc8\x99i distrus treizeci de sinagogi, ceea ce dovede\xc8\x99te prezen\xc8\x9ba evreiasc\xc4\x83 \xc3\xaenc\xc4\x83 semnificativ\xc4\x83 pe atunci \xc3\xaen localitate. Si totu\xc8\x99i Tiberias a cunoscut o rena\xc8\x99tere dup\xc4\x83 ce \xc3\xaen acela\xc8\x99 cutremur rivalul s\xc4\x83u a fost d\xc4\x83r\xc4\x83mat rivalul s\xc4\x83u, ora\xc8\x99ul Beisan. Califii omeiazi au \xc3\xaen\xc4\x83l\xc8\x9bat aici unul din palatele lor p\xc4\x83trate pe malul m\xc4\x83rii \xc3\xaen nordul ora\xc8\x99ului, la Khirbat al Minya. _NEWLINE_\xc3\x8en sud, la poalele Muntelui Berenike, l\xc3\xa2ng\xc4\x83 o biseric\xc4\x83 bizantin\xc4\x83 s-a zidit o moschee impun\xc4\x83toare, de 90 metri lungime \xc8\x99i 78 metri l\xc4\x83\xc8\x9bime, asem\xc4\x83n\xc4\x83toare cu Marea Moschee Omeiad\xc4\x83 din Damasc. \xc3\x8en ciuda cutremurului, perioada dintre \xc3\xaenceputul secolului al VIII-lea \xc8\x99i finele secolului al X-lea a \xc3\xaensemnat o epoc\xc4\x83 de aur \xc3\xaen istoria ora\xc8\x99ului._NEWLINE_\xc3\x8en acea epoc\xc4\x83 ora\xc8\x99ul era mixt, cuprinz\xc3\xa2nd arabi musulmani cu moscheile lor, precum \xc8\x99i cre\xc8\x99tini \xc8\x99i evrei. Se pare c\xc4\x83 \xc3\xaen Tiberias existau pe atunci dou\xc4\x83 comunit\xc4\x83\xc8\x9bi evreie\xc8\x99ti - cea \xe2\x80\x9ehyerosolomitean\xc4\x83\xe2\x80\x9d \xc8\x99i cea \xe2\x80\x9ebabilonean\xc4\x83\xe2\x80\x9d. Locul lor \xc3\xaensemnat \xc3\xaen lumea evreiasc\xc4\x83 \xc8\x99i leg\xc4\x83turile lor culturale cu restul comunit\xc4\x83\xc8\x9bilor evreie\xc8\x99ti este men\xc8\x9bionat \xc3\xaen acte care au fost descoperite \xc3\xaen Gheniza din Cairo._NEWLINE_Au activat aici poe\xc8\x9bi liturgici - paytanim -care au continuat tradi\xc8\x9bia lui Elazar Hakalir care a tr\xc4\x83it \xc3\xaen Tiberias in secolul al VII-lea, la scurt timp \xc3\xaenaintea cuceririi arabe. De asemenea  aici \xc8\x99i-au desf\xc4\x83\xc8\x99urat activitatea gr\xc4\x83m\xc4\x83ticii numi\xc8\x9bi \xe2\x80\x9emasore\xc8\x9bi\xe2\x80\x9d ca de pild\xc4\x83, Aharon Ben Asher \xc8\x99i Moshe Ben Naftali care au pus la punct "punctua\xc8\x9bia tiberian\xc4\x83", sistemul de notare cu puncte a vocalelor \xc8\x99i al \xc3\xaensu\xc8\x99irilor consoanelor folosit \xc3\xaen limba ebraic\xc4\x83 \xc3\xaencep\xc3\xa2nd din   secolul al X-lea.  Pe la 920 s-a scris \xc3\xaen localitate manuscrisul cunoscut  sub denumirea Keter Aram Tzova (Coroana Alepului) care con\xc8\x9bine textul cel mai exact al Bibliei ebraice - Tanah._NEWLINE_\xc3\x8en anul 985 geograful arab Al-Mukaddasi, descria Tiberias ca pe un ora\xc8\x99 hedonistic, b\xc3\xa2ntuit de c\xc4\x83lduri. _NEWLINE_\xe2\x80\x9eEi danseaz\xc4\x83 vreme de dou\xc4\x83 luni, vreme de alte dou\xc4\x83 luni se \xc3\xaendoap\xc4\x83, dou\xc4\x83 luni se joac\xc4\x83 cu bicele, doua luni umbl\xc4\x83 goi, dou\xc4\x83 luni c\xc3\xa2nt\xc4\x83 din fluiere, iar alte dou\xc4\x83 luni se b\xc4\x83l\xc4\x83cesc \xc3\xaen n\xc4\x83mol....Capitala a Provinciei Iordanului, \xc8\x99i ora\xc8\x99 \xc3\xaen Valea Kanaan... ora\xc8\x99ul  este \xc3\xaengust, cald vara \xc8\x99i nes\xc4\x83n\xc4\x83tos.... Exist\xc4\x83 acolo opt b\xc4\x83i calde naturale, fara a fi nevoie de vreun combustibil, \xc8\x99i nenum\xc4\x83rate bazine laterale cu ap\xc4\x83 fierbinte.  Moscheea este mare \xc8\x99i frumos cladit\xc4\x83, se \xc3\xaenal\xc8\x9b\xc4\x83 \xc3\xaen pia\xc8\x9ba ora\xc8\x99ului.Podeaua ei este a\xc8\x99ezat\xc4\x83 pe pietricele, care sunt a\xc8\x99ezate la r\xc3\xa2ndul lor pe ni\xc8\x99te cilindri de piatr\xc4\x83. unul l\xc3\xa2ng\xc4\x83 cel\xc4\x83lat\xe2\x80\x9d_NEWLINE_Dup\xc4\x83 Muqaddasi, \xe2\x80\x9ecei care sufer\xc4\x83 de r\xc3\xa2ie sau ulcera\xc8\x9bii, \xc8\x99i alte molime, vin la Tiberias s\xc4\x83 se scald\xc4\x83 vreme de trei zile \xc3\xaen izvoarele calde. Dupa aceea  ie se arunc\xc4\x83 \xc3\xaentr-un alt izvor rece, \xc8\x99i apoi,... se v\xc4\x83d vindeca\xc8\x9bi\xe2\x80\x9d _NEWLINE_\xc3\x8en 1033 ora\xc8\x99ul este iar\xc4\x83\xc8\x99i distrus de un cutremur.  Un altul \xc3\xaen 1066 a d\xc4\x83r\xc3\xa2mat marea moschee. _NEWLINE__NEWLINE_Nassir-i Khusrow a vizitat \xc8\x99i el Tiberias \xc3\xaen anul 1047, \xc8\x99i descrie un ora\xc8\x99  _NEWLINE_\xe2\x80\x9eav\xc3\xa2nd un "zid puternic" care \xc3\xaencepe la malul lacului \xc8\x99i \xc3\xaenainteaz\xc4\x83 si \xc3\xaencojoara \xc3\xaentreaga cetate, \xc3\xaen afar\xc4\x83 de mal.Numeroase cl\xc4\x83diri au fost zidite chiar \xc3\xaen ap\xc4\x83, fiindc\xc4\x83 fundul lacului \xc3\xaen aceast\xc4\x83 parte este st\xc3\xa2ncos. de asemenea au fost ridicate case de agrement, sprijinite pe coloane de marmur\xc4\x83, \xc8\x99i care se \xc3\xaenal\xc8\x9b\xc4\x83 din ap\xc4\x83.Lacul este plin de pe\xc8\x99te. Moscheea Vinerii se afl\xc4\x83 \xc3\xaen mijlocul ora\xc8\x99ului.La poarta moscheii este un izvor, peste care s-a cl\xc4\x83dit o baie cald\xc4\x83.... \xc3\x8en vestul ora\xc8\x99ului se afl\xc4\x83 o moschee numit\xc4\x83 Yasmin.(Masjid-i Yasmin). Este o cl\xc4\x83dire frumoas\xc4\x83, care are in partea de mijloc o mare platform\xc4\x83 (dukkan), av\xc3\xa2nd mihraburi. \xc3\x8en jur  e plin de tufe de iasomie, care \xc8\x99i dau numele moscheii\xe2\x80\x9d_NEWLINE_.\n_START_SECTION_\nPerioada cruciat\xc4\x83\n_START_PARAGRAPH_\n\xc3\x8en anul 1099 \xc3\xaen timpul primei cruciade Tiberias a fost cucerit de prin\xc8\x9bul cruciat Tancred \xc8\x99i a devenit capitala Principatului Galileei din cadrul Regatului Ierusalimului. _NEWLINE_Tancred l-a numit  la conducerea cet\xc4\x83\xc8\x9bii pe Hugues de Saint Omer, care a prevazut-o cu fotifica\xc8\x9bii \xc8\x99i cu o citadel\xc4\x83. Fortifica\xc8\x9biile cruciate au fost ridicate la nord de precinctul din vremea arabilor, pe o arie cu mult mai mic\xc4\x83, acolo unde se afl\xc4\x83 \xc3\xaen zilele noastre Ora\xc8\x99ul vechi . Ele au fost zidite \xc3\xaenainte de moartea lui Hugues \xc3\xaen 1106. _NEWLINE_Prin\xc8\x9bii crucia\xc8\x9bi au continuat s\xc4\x83 locuiasc\xc4\x83 la Tiberias \xc8\x99i au asigurat ora\xc8\x99ului o anumit\xc4\x83 \xc3\xaenflorire. Ora\xc8\x99ul era un centru de pelerinaj, \xc8\x99i de turism balnear. \xc3\x8en acea perioad\xc4\x83 s-a construit Biserica Sf\xc3\xa2ntul Petru, care se afl\xc4\x83 \xc3\xaen acela\xc8\x99 loc \xc8\x99i \xc3\xaen zilele noastre. Ora\xc8\x99ul a fost comandat de mai multi prin\xc8\x9bi ai Galileei,ultimul dintre ei, Raymond al III-lea din Tripoli, a asigurat ora\xc8\x99ului o perioad\xc4\x83 de prosperitate. El f\xc4\x83cea parte din acea frac\xc8\x9biune a aristocra\xc8\x9bilor crucia\xc8\x9bi care preferau s\xc4\x83-\xc8\x99i bazeze st\xc4\x83p\xc3\xa2nirea pe acorduri cu arabii._NEWLINE_\xc3\x8en anul 1171 ora\xc8\x99ul a fost vizitat de Beniamin din Tudela, iar \xc3\xaen anul 1180 de un alt c\xc4\x83l\xc4\x83tor evreu, Petahya din Regensburg. Ei au raportat despre existen\xc8\x9ba unei mici comunit\xc4\x83\xc8\x9bi evreie\xc8\x99ti mici (dupa Beniamin - 50 de familii)._NEWLINE_\xc3\x8en anul 1187 aproape de Tiberias s-a desf\xc4\x83\xc8\x99urat b\xc4\x83t\xc4\x83lia de la Karney Hittin (Hattin) \xc3\xaen care crucia\xc8\x9bii au fost birui\xc8\x9bi.Principatul Galileii si-a incetat existenta, \xc8\x99i o dat\xc4\x83 cu el \xc8\x99i istoria cruciat\xc4\x83 a ora\xc8\x99ului.\n_START_SECTION_\nPerioada mameluc\xc4\x83\n_START_PARAGRAPH_\nTiberias a r\xc4\x83mas o vreme aproape pustie. _NEWLINE_\xc3\x8en veacul al -13-lea  au mai locuit aici si evrei, \xc3\xaen anul 1205 fiind inmormantat aici Maimonides sau Rabbi Moshe ben Maimon, ale carui r\xc4\x83m\xc4\x83\xc8\x99i\xc8\x9be p\xc4\x83m\xc3\xa2nte\xc8\x99ti au fost aduse conform ultimei sale dorin\xc8\x9be din Egipt. Au sosit \xc3\xaen oras si grupuri de evrei din Germania, Fran\xc8\x9ba \xc8\x99i Spania, care nu s-ar fi putut stabili aici \xc3\xaen timpul domina\xc8\x9biei cruciate. Dar cu toate acestea \xc3\xaen scurt timp comunit\xc4\x83\xc8\x9bile acestea s-au dizolvat._NEWLINE_\xc3\x8en anul 1217 ora\xc8\x99ul a suportat un atac al cruciatilor din Cruciada a V-a. Cetatea a fost serios deteriorat\xc4\x83 de loviturile crucia\xc8\x9bilor maghiari. _NEWLINE_care nu au reu\xc8\x99it sa-\xc8\x99i consolideze st\xc4\x83p\xc3\xa2nirea asupra ei. \xc3\x8en anul 1240 sultanul ayubit al Damascului As-Salah Ismail a predat Tiberias comandantului cruciat Thibaut de Champagne , conduc\xc4\x83torul Cruciadei Baronilor, \xc3\xaen cadrul unui pact care trebuia sa \xc3\xaent\xc4\x83reasc\xc4\x83  puterea lui As-Salah Ismail \xc3\xaen fata rivalilor s\xc4\x83i din cadrul dinastiei ayubite. Thibaut, la r\xc3\xa2ndul s\xc4\x83u, a predat cetatea  prin\xc8\x9bului Udo de Montbeliard, care a \xc3\xaenceput s\xc4\x83 \xc3\xaent\xc4\x83reasc\xc4\x83 zidurile ora\xc8\x99ului .Totu\xc8\x99i aceasta nu a putut sa \xc3\xaempiedice intrarea in anul 1244 a mercenarilor horezmieni care au trecut localitatea prin foc \xc8\x99i sabie._NEWLINE_De atunci Tiberias a r\xc4\x83mas \xc3\xaentr-o stare de dec\xc4\x83dere care s-a prelungit p\xc3\xa2n\xc4\x83 \xc3\xaen secolul al XVI-lea. _NEWLINE_C\xc4\x83l\xc4\x83torul evreu Moshe Bassola care a vizitat-o \xc3\xaen anul 1522 scria: \xe2\x80\x9eTiberias a fost un ora\xc8\x99 mare...iar acum zace \xc3\xaen ruin\xc4\x83 \xc8\x99i pustietate...valuri de piatra neagr\xc4\x83, parc\xc4\x83 a ars-o focul... \xc8\x99i nimeni nu poate s\xc4\x83 mearg\xc4\x83 acolo de primejdia arabilor decat \xc3\xaen vremea caravanelor.\n_START_SECTION_\nA\xc8\x99ezarea evreiasc\xc4\x83 in secolele al 16-lea-al 17-lea\n_START_PARAGRAPH_\nLa jum\xc4\x83tatea secolului al XVI-lea Do\xc3\xb1a Gracia Nac\xc3\xad, femeie de afaceri dintr-o familie de evrei conversos din Portugalia, care a revenit la iudaism, a depus eforturi pentru dezvoltarea \xc8\x99i l\xc4\x83rgirea a\xc8\x99ez\xc4\x83rii evreiesti din Tiberias. Ea a folosit \xc3\xaen acest scop rela\xc8\x9biile ei si ale ginerelui ei, Don Yossef Nassi (Jos\xc3\xa9 Miques) la curtea sultanului otoman Suleiman I. \xc3\x8en anul 1561 Don Yossef Nassi a primit de la Sultan drepturi asupra Tiberiei \xc8\x99i \xc3\xaenc\xc4\x83 \xc8\x99apte cet\xc4\x83\xc8\x9bi din \xc3\xaemprejurimi \xc3\x8en 1563 el a trimis la Tiberias reprezentantul s\xc4\x83u personal, rabbi Yossef Ben Ardit sau Ibn Arditi \xc8\x99i a \xc3\xaenceput lucr\xc4\x83ri de refacere a cl\xc4\x83dirilor si fortifica\xc8\x9biilor. \xc3\x8en anul 1564 s-a inaugurat  zidul cel nou. Zvonul despre rennoirea comunit\xc4\x83\xc8\x9bii din Tiberias a g\xc4\x83sit ecou \xc3\xaen colectivit\xc4\x83\xc8\x9bile evreilor din lume si a fost interpretata ca o prevestire a venirii lui Messia. Numeroase comunit\xc4\x83\xc8\x9bi s-au pregatit de a emigra \xc3\xaen Palestina  \xc8\x99i au f\xc4\x83cut dona\xc8\x9bii pentru centrul evreiesc din Tiberias. Dona Gracia si Don Yossef au preconizat dezvoltarea la Tiberias a industriei m\xc4\x83tasei \xc8\x99i a l\xc3\xa2nii, dar nu au izbutit s\xc4\x83-\xc8\x99i \xc3\xaemplineasc\xc4\x83 planurile.Dona Gracia a murit la Istanbul in anul 1569, iar in anul 1579 a murit \xc8\x99i Don Yossef Nassi, \xc3\xaenainte de a reu\xc8\x99i s\xc4\x83 re\xc3\xaentemeieze un oras evreiesc la Tiberias. Un evreu portughez pe nume Shlomo Ben Yaish, a \xc3\xaencercat s\xc4\x83 mearg\xc4\x83 pe urmele lor, dup\xc4\x83 ce a revenit la iudaism. Si el a luat \xc3\xaen chirie  ora\xc8\x99ul de la sultanul Murat al III-lea \xc8\x99i l-a trimis acolo pe fiul sau, Yaakov. Dar nici str\xc4\x83dania sa nu a rezistat timpului. _NEWLINE_\xc3\x8en anii ace\xc8\x99tia au activat la Tiberias cabali\xc8\x99ti ca, de pild\xc4\x83, Itzhak Luria, poreclit Haari Hakadosh, care a vizitat ora\xc8\x99ul \xc3\xaen anul 1571, \xc8\x99i Hashla Hakadosh (Yeshaya Halevi Horovitz) care a petrecut ultimii doi ani din via\xc8\x9ba sa, \xc3\xaenainte de a muri \xc8\x99i a fi ingropat aici._NEWLINE_Comunitatea evreiasc\xc4\x83 s-a mic\xc8\x99orat din nou, iar \xc3\xaen anul 1662 nu se mai g\xc4\x83sea la Tiberias nici m\xc4\x83car un evreu.\n_START_SECTION_\nRena\xc8\x99terea ora\xc8\x99ului in secolul al XVIII-lea\n_START_PARAGRAPH_\n\xc3\x8en anii 30 ai secolului al XVIII-lea Tiberias a devenit capitala lui Daher Al-Omar, guvernator autonom al Galileei, care a int\xc4\x83rit din nou zidurile cet\xc4\x83\xc8\x9bii._NEWLINE_\xc3\x8entre anii 1737-1738 el a zidit zidurile Tiberiei, dup\xc4\x83 modelul care a slujit \xc3\xaen trecut \xc8\x99i pe Dona Gracia, si a ridicat Seraiul din Tiberias,care a devenit centrul guvern\xc4\x83m\xc3\xa2ntului ora\xc8\x99ului. Fiul s\xc4\x83u, Djuleibi, a ridicat \xc3\xaen anul 1745 Citadela Tiberiei. \xc3\x8en vremea lui Daher Al Omar s-au \xc3\xaen\xc4\x83l\xc8\x9bat \xc8\x99i doua moschei, Az-Zidani \xc8\x99i Moscheea M\xc4\x83rii (Masdjid Al Yam), care au devenit simbolul vizual al ora\xc8\x99ului. De asemenea s-au construit numeroase alte edificii publice._NEWLINE_Daher Al Omar a adoptat o politica de larg\xc4\x83 toleran\xc8\x9b\xc4\x83 religioas\xc4\x83. El a permis libera practic\xc4\x83 a religiei cre\xc8\x99tine, inclusiv construirea de biserici noi. De asemenea a manifestat \xc3\xaen\xc8\x9belegere fa\xc8\x9b\xc4\x83 de comunitatea evreiasc\xc4\x83 din zona pe care a st\xc4\x83p\xc3\xa2nit-o. \xc3\x8en anul 1740 el a invitat pe rabinul Haim Abulafia al doilea, rabinul ora\xc8\x99ului Smirna, al c\xc4\x83rui bunic a fost \xc8\x99ef rabin al Tiberiei, s\xc4\x83 re\xc3\xaenvie activitatea ob\xc8\x99tii evreie\xc8\x99ti din ora\xc8\x99. Abulafia a acceptat invita\xc8\x9bia \xc8\x99i a \xc3\xaentemeiat la Tiberias sinagoga \xe2\x80\x9eEtz Haim\xe2\x80\x9d (\xe2\x80\x9eArborele vie\xc8\x9bii\xe2\x80\x9d). Daher a mai construit pentru evrei un cartier \xc3\xaenconjurat de ziduri, \xc3\xaenzestrat cu o baie public\xc4\x83, un t\xc3\xa2rg \xc8\x99i o moar\xc4\x83 de ulei de m\xc4\x83sline. Aceste masuri au aduc intr adevar, la renasterea vietii evreiesti la Tiberias, unde s-au_NEWLINE_mutat \xc8\x99i unii evrei din Tzfat. La finele secolului al XVIII-lea au locuit la Tiberias circa 150 familii de evrei. _NEWLINE_La epoca respectiv\xc4\x83 Tiberias era subordonat\xc4\x83 vilayetului Saida (Sidon), dar \xc8\x99i valiul din Damasc avea nevoie de tranzitul in apropierea ei pentru a percepe impozitele din Ierusalim \xc8\x99i Nabulus. Daher al Omar ducea o politic\xc4\x83 independent\xc4\x83 care displ\xc4\x83cea guvernan\xc8\x9bilor din Damasc. El profita si de controlul drumurilor pentru a-\xc8\x99i cre\xc8\x99te influen\xc8\x9ba \xc8\x99i autoritatea. Drept urmare \xc3\xaen anii 1742 \xc8\x99i 1743 a trebuit ora\xc8\x99ul s\xc4\x83 fac\xc4\x83 fa\xc8\x9b\xc4\x83 unor atacuri din partea valiului din Damasc, Suleiman Al-\'Adam._NEWLINE_Asediul din anul 1742 a durat 83 zile, \xc8\x99i nu a putut duce la cucerirea ora\xc8\x99ului, \xc3\xaen ciuda mijloacelor de asalt pe care le au adus asediatorii._NEWLINE_\xc3\x8en 1743  valiul a pornit o nou\xc4\x83 campanie pentru a asedia Tiberias, dar c\xc3\xa2nd a ajuns \xc3\xaen satul Lubiye din apropiere, a murit, se spune, de o boal\xc4\x83 de intestin._NEWLINE_\xc3\x8en anii 50 ai secolului al XVII Daher a l\xc4\x83rgit regiunea pe care a st\xc4\x83p\xc3\xaenit-o \xc8\x99i \xc8\x99i-a mutat capitala la Acra (Akka)_NEWLINE_El i-a l\xc4\x83sat la conducerea Tiberiei pe fiul s\xc4\x83u Djuleibi, apoi, pe fratele s\xc4\x83u Yussef. Ace\xc8\x99tia au continuat dezvoltarea ora\xc8\x99ului \xc8\x99i l-au ref\xc4\x83cut dupa cutremurul de p\xc4\x83m\xc3\xa2nt din 1759. Daher a st\xc4\x83p\xc3\xa2nit \xc3\xaen nordul Palestinei p\xc3\xa2n\xc4\x83 \xc3\xaen anul 1775, c\xc3\xa2nd a fost omor\xc3\xa2t de osta\xc8\x99i otomani. Dup[ moartea sa Galileea a revenit sub administra\xc8\x9bia otoman\xc4\x83 direct\xc4\x83. La Tiberias au fost trimi\xc8\x99i guvernatori diver\xc8\x99i din partea Valiului din Sidon._NEWLINE_\xc3\x8en timpul st\xc4\x83p\xc3\xa2nirii lui Daher Al-Omar, au \xc3\xaenceput sa vin\xc4\x83 la Tiberias evrei din Ucraina, \xc3\xaen cadrul a\xc8\x99a zisei imigra\xc8\x9bii (aliya) a hasidimilor_NEWLINE_\xc3\x8en 1764 au \xc3\xaenceput s\xc4\x83 vin\xc4\x83 \xc3\xaenv\xc4\x83\xc8\x9b\xc4\x83ceii lui Israel Baal Shem Tov , ai rabinului Nahman din Horodenka \xc8\x99i ai rabinului Menahem Mendel din Premishlan, iar \xc3\xaen 1777 a venit Menahem Mendel din Vitebsk, discipolul maghidului din Mezericz.\xc3\x8en anul 1798 a locuit la Tiberias rabi Nahman din Braslav. Aceast\xc4\x83 imigratie a \xc3\xaent\xc4\x83rit componenta a\xc8\x99kenaz\xc4\x83 din r\xc3\xa2ndurile evreilor din Tiberias si a contribuit la cre\xc8\x99terea pozi\xc8\x9biei comunit\xc4\x83\xc8\x9bii locale \xc3\xaen raport cu evreii din Diaspora.\n_START_SECTION_\nSecolul al XIX-lea \xc8\x99i \xc3\xaenceputul secolului al XX-lea\n_START_PARAGRAPH_\nCutremurul din 1837 a fost deosebit de puternic \xc8\x99i a dus la moartea multor locuitori. Consecin\xc8\x9bele lui ca si ocupa\xc8\x9bia egiptean\xc4\x83 a lui Ibrahim Pa\xc8\x99a \xc3\xaen 1831 \xc8\x99i r\xc4\x83scoala \xc8\x9b\xc4\x83r\xc4\x83neasc\xc4\x83 din 1834 au afectat mult via\xc8\x9ba ora\xc8\x99ului. Zidurile cet\xc4\x83\xc8\x9bii d\xc4\x83r\xc3\xa2mate de cutremur nu au mai fost reconstruite._NEWLINE_La inceputul secolului evreii din ora\xc8\x99 \xc3\xaencepuser\xc4\x83 s\xc4\x83 ridice case \xc8\x99i s\xc4\x83 locuiasc\xc4\x83 \xc8\x99i \xc3\xaen afara zidurilor cartierului evreiesc. \xc3\x8en 1839 un evreu numit Haim Weismann a deschis  un hotel. Spre sf\xc3\xa2r\xc8\x99itul secolului al XIX-lea evreii erau \xc3\xaen Tiberias majoritari. Crescuse \xc8\x99i activitatea misionarilor cre\xc8\x99tini. \xc3\x8en 1885 medicul sco\xc8\x9bian David Watt Torrance a \xc3\xaenfiin\xc8\x9bat un spital, \xc3\xaen cl\xc4\x83direa \xc3\xaen care func\xc8\x9bioneaz\xc4\x83 \xc3\xaen prezent Hotelul Sco\xc8\x9bian.\xc3\x8en oras s-au ridicat noi biserici, s-a re\xc3\xaennoit Biserica Sf. Petru care \xc3\xaen timpul mamelucilor fusese transformat\xc4\x83 \xc3\xaen moschee._NEWLINE_\xc3\x8en anii 1870 Shimon Berman a \xc3\xaencercat f\xc4\x83r\xc4\x83 succes s\xc4\x83 creeze o a\xc8\x99ezare agricol\xc4\x83 evreiasc\xc4\x83 \xc8\x99i a \xc3\xaenfiin\xc8\x9bat \xc3\xaen acest scop o companie numit\xc4\x83 \xe2\x80\x9eSocietatea Coloniz\xc4\x83rii \xc8\x9a\xc4\x83rii Sfinte\xe2\x80\x9d.  \xc3\x8en schimb Prima si a Doua Aliya, mi\xc8\x99c\xc4\x83ri de imigrare presionist\xc4\x83 \xc8\x99i sionist\xc4\x83 din Europa de r\xc4\x83s\xc4\x83rit care au reu\xc8\x99it s\xc4\x83 duc\xc4\x83  la crearea unor a\xc8\x99ez\xc4\x83ri agricole ebraice \xc3\xaen regiune, au contribuit \xc8\x99i la \xc3\xaenviorarea vie\xc8\x9bii economice \xc8\x99i sociale a ora\xc8\x99ului. Dezvoltarea transporturilor cu \xc3\xaentemeierea g\xc4\x83rii feroviare Tzemah (Samah) \xc3\xaen anul 1905 au transformat Tiberias \xc3\xaentr-un centru economic regional._NEWLINE_Ora\xc8\x99ul avea de acum \xc8\x99coli, hoteluri, o sta\xc8\x9bie de po\xc8\x99t\xc4\x83 \xc8\x99i telegraf, o agen\xc8\x9bie de turism, un spital \xc8\x99i o prim\xc4\x83rie activ\xc4\x83. Era legat spre vest prin \xc8\x99osele spre Acra \xc8\x99i Jaffa,iar spre sud cu izvoarele termale Hamey Tverya \xc8\x99i cu gara Tzemah.    _NEWLINE_Cu toate acestea localitatea era considerat\xc4\x83 destul de \xc3\xaendepartat\xc4\x83 \xc8\x99i izolat\xc4\x83, cu cl\xc4\x83diri \xc3\xaenghesuite, din bazalt, sau din tencuial\xc4\x83 \xc8\x99i noroi. Evreii din a\xc8\x99a numita \xe2\x80\x9ecolectivitate veche\xe2\x80\x9d, religioas\xc4\x83 (Haishuv Hayashan) care se \xc3\xaentre\xc8\x9binea din pomana (Haluk\xc3\xa1) trimis\xc4\x83 din Diaspora, crea o imagine de s\xc4\x83r\xc4\x83cie \xc8\x99i mizerie._NEWLINE_Autorit\xc4\x83\xc8\x9bile otomane au implementat p\xc3\xa2n\xc4\x83 la \xc3\xaenceputul secolului al XX-lea interdic\xc8\x9bia de a construi \xc3\xaen afara zidurilor ora\xc8\x99ului.\xc3\x8en 1908 un ordin de calug\xc4\x83ri\xc8\x9be italiene au ob\xc8\x9binut aprobarea pentru zidirea primei cl\xc4\x83diri \xc3\xaen afara zidurilor. \xc3\x8en anul 1911 PICA (Compania de Colonizare Evreiasca \xc3\xaen Palestina, \xc3\xaenfiin\xc8\x9bat\xc4\x83 de baronul Edmond de Rothschild) a construit trei ferme agricole de la 300 metri \xc3\xaen afara zidurilor \xc8\x99i p\xc3\xa2n\xc4\x83 la poalele mun\xc8\x9bilor. Acestea au devenit ulterior Cartierul Akhav\xc3\xa1, primul cartier evreiesc \xc3\xaen afara zidurilor ora\xc8\x99ului. Dup\xc4\x83 aceea s-au mai construit multe alte cartiere.\n_START_SECTION_\nPerioada mandatului britanic\n_START_PARAGRAPH_\nLa 25 septembrie 1918, in cursul Primului R\xc4\x83zboi Mondial armata britanic\xc4\x83, angajat\xc4\x83 \xc3\xaempotriva Imperiului Otoman, a cucerit Tiberias. \xc3\x8en cei doi ani de guvern\xc4\x83m\xc3\xa2nt militar \xc3\xaen ora\xc8\x99, for\xc8\x9ba de poli\xc8\x9bie a fost format\xc4\x83 din evrei, sub comanda lui Bekhor Shalom Shitrit._NEWLINE_\xc3\x8en timpul mandatului britanic, Tiberias a devenit capitala subdistrictului Tiberias. _NEWLINE_\xc3\x8en anul 1925 evreii din ora\xc8\x99 au \xc3\xaenfiin\xc8\x9bat cartierul Kiryat Shmuel, denumit \xc3\xaen cinstea primului \xc3\x8enalt Comisar britanic \xc3\xaen Palestina, Sir Herbert Samuel. Spre deosebire de cartierul Akhava, aflat la sud de Ora\xc8\x99ul Vechi si care a stagnat, cartierul Kiryat Shmuel  s-a extins spre nord vest, p\xc3\xa2n\xc4\x83 la \xc8\x99oseaua spre Nazaret, \xc8\x99i \xc3\xaen c\xc3\xa2\xc8\x9biva ani s-au mutat \xc3\xaen el majoritatea locuitorilor._NEWLINE_\xc3\x8en anul 1928 a fost ales cel dint\xc3\xa2i primar evreu al ora\xc8\x99ului \xc8\x99i cel dint\xc3\xa2i primar evreu din \xc3\xaentreaga Palestin\xc4\x83, Zaki Alhadif. Alhadif a depus eforturi pentru prop\xc4\x83\xc8\x99irea localit\xc4\x83\xc8\x9bii, construind \xc8\x99osele, conect\xc3\xa2nd ora\xc8\x99ul la re\xc8\x9beaua de electricitate \xc8\x99i amelior\xc3\xa2nd sistemul de canalizare. De asemenea, el a transmis administrarea izvoarelor termale Hamey Tverya unei companii evreie\xc8\x99ti \xc8\x99i a ini\xc8\x9biat infiintarea de hoteluri , precum \xc8\x99i a cartierului amintit, Kiryat Shmuel. \xc3\x8en urma activit\xc4\x83\xc8\x9bii sale \xc3\xaen folosul locuitorilor, Alhadif a fost apreciat at\xc3\xaet de evrei, c\xc3\xa2t \xc8\x99i de arabi._NEWLINE_\xc3\x8en timpul tulbur\xc4\x83rilor arabe din 1929 Alhadif a semnat un acord de p\xc4\x83strarea calmului cu conduc\xc4\x83torul arabilor din Tiberias \xc8\x99i imprejurimi, Said Al Sheih._NEWLINE_\xc3\x8en 1929 Shlomo Feingold a \xc3\xaenfiin\xc8\x9bat un hotel de lux, care servea \xc8\x99i drept cinematograf, numit Hotel Elisabeth. Era \xc3\xaen acel moment unul din hotelurile cele mai impozante din Palestina \xc8\x99i la inaugurarea lui a luat parte \xc8\x99i \xc3\x8enaltul Comisar britanic.\xc3\x8en anul 1930 a fost \xc3\xaenfiin\xc8\x9bat  Spitalul Schweizer, care i-a servit le locuitorii ora\xc8\x99ului \xc8\x99i regiunii limitrofe p\xc3\xa2n\xc4\x83 la \xc3\xaenfiin\xc8\x9barea Spitalului Poriya. Spitalul sco\xc8\x9bian creat de Watt Torrance a slujit \xc3\xaen acea epoc\xc4\x83 ca maternitate a Spitalului Schweizer._NEWLINE_\xc3\x8en 11 mai - 16 mai 1934 s-au produs furtuni cu ploi toren\xc8\x9biale, mai ales \xc3\xaen interiorul Palestinei. Ziua cea mai ploioas\xc4\x83 a fost 14 mai 1934, ploile \xc3\xaenso\xc8\x9bindu-se de grindin\xc4\x83 \xc8\x99i desc\xc4\x83rc\xc4\x83ri electrice, duc\xc3\xa2nd la scurgeri abundente de sedinmente dinspre depresiunea de vest c\xc4\x83tre ora\xc8\x99. Din cauza infrastructurii deficiente \xc8\x99i a lipsei de canale de drenaj, orasul de jos \xc8\x99i uli\xc8\x9bele sale au fost inundate, produc\xc3\xa2ndu-se mari pagube. \xc3\x8en inunda\xc8\x9biile masive produse prin surprindere au pierit 35 locuitori, sute fiind r\xc4\x83ni\xc8\x9bi. Sute de persoane au r\xc4\x83mas f\xc4\x83r\xc4\x83 ad\xc4\x83post dupa ce s-au distrus circa 100 case.  _NEWLINE_Dup\xc4\x83 inunda\xc8\x9bii, \xc3\xaen locul ruinelor caselor d\xc4\x83r\xc3\xa2mate s-a construit un Corso de-a lungul litoralului lacului Kineret (Marea Galileei), a c\xc4\x83rui menire a fost, \xc3\xaen afar\xc4\x83 de cea turistic\xc4\x83, \xc8\x99i cea de a preveni repetarea unei asemenea catastrofe, permitandu-se curgerea liber\xc4\x83 de apa de pe munte spre lac._NEWLINE_La 2 octombrie 1938, \xc3\xaen cursul Marii Revolte Arabe din Palestina (Intifada din 1936-1939), arabi locuitori ai satelor din apropiere au efectuat un masacru contra evreilor din Tiberias. Ei au p\xc4\x83truns in cartierul Kiryat Shmuel, la cap\xc4\x83tul ora\xc8\x99ului, au distrus \xc8\x99i jefuit cl\xc4\x83diri publice, inclusiv o sinagog\xc4\x83, \xc8\x99i au macel\xc4\x83rit 19 evrei, \xc3\xaentre care 11 copii \xc8\x99i 3 femei. Evenimentul a intras \xc3\xaen istorie ca M\xc4\x83celul din Tverya. _NEWLINE_La c\xc3\xa2teva s\xc4\x83pt\xc4\x83m\xc3\xa2ni dup\xc4\x83 aceea, a fost impuscat pe strada primarul Alhadif. Atentatorul era fiul unui restaurant arab din ora\xc8\x99, care l-a pandit pe primar si a tras in el de la mic\xc4\x83 distan\xc8\x9b\xc4\x83, \xc3\xaen preajma Moscheei A-Zidani. Dup\xc4\x83 dou\xc4\x83 zile, primarul Alhadif a decedat \xc3\xaen urma r\xc4\x83nilor._NEWLINE_La recens\xc4\x83m\xc3\xa2ntul popula\xc8\x9biei organizat de autorit\xc4\x83tile mandatare \xc3\xaen anul 1945, populatia Tiberiei era de 11,300 locuitori, din care 6000 evrei.\n_START_SECTION_\nEconomie\n_START_PARAGRAPH_\n\xc3\x8en anul 2013 s-a deschis \xc3\xaen ora\xc8\x99 un prim mall, numit "BIG Fashion Danilof" care g\xc4\x83zduie\xc8\x99te re\xc8\x9bele comerciale israeliene.\n_START_SECTION_\nTurism\n_START_PARAGRAPH_\nTiberias este unul din principalele centre turistice ale Israelului. \xc3\x8en anul 2015 func\xc8\x9bionau \xc3\xaen localitate 34 hoteluri cu 4.300 camere. 8 hoteluri au nivelul cel mai ridicat. Procentul de ocupare al camerelor de hotel este mai jos dec\xc3\xa2t \xc3\xaen alte ora\xc8\x99e turistice din Israel:\xc3\xaen 2010 - 62,2% fa\xc8\x9b\xc4\x83 de 69,7% la Eilat \xc8\x99i 65.5% la Ierusalim.\xc3\x8en 2010  hotelurile au \xc3\xaenregistrat 1.728.500 caz\xc4\x83ri de turi\xc8\x99ti, din care 771.000 de turi\xc8\x99ti str\xc4\x83ini \xc8\x99i 956.800 de turi\xc8\x99ti israelieni. _NEWLINE_\xc3\x8en anul 2010 Tiberias a fost al patrulea obiectiv de cazare al turi\xc8\x99tilor israelieni, dupa Eilat, Marea Moart\xc4\x83 \xc8\x99i Galileea._NEWLINE_9%  au ales Tiberias ca locul lor de concediu. Orasul este considerat ca loc atractiv de concediu pentru popula\xc8\x9bia evreiasc\xc4\x83 ultrareligioas\xc4\x83. \xc3\x8en anul 2007 21% dintre turi\xc8\x99tii locali ultraortodoc\xc8\x99i au ales Tiberias ca locul lor de vacan\xc8\x9b\xc4\x83. Cererea \xc3\xaen r\xc3\xa2ndul lor este maxim\xc4\x83 in perioada Bein Hazmanim (cele trei s\xc4\x83pt\xc4\x83m\xc3\xa2ni dintre  Tisha B\'Av (data de 9 Av) \xc8\x99i data de 1 Elul._NEWLINE_La Tiberias func\xc8\x9bioneaz\xc4\x83 \xc3\xaencep\xc3\xa2nd din anul 1993 colegiul Rimonim (fost Holiday Inn), unul din cele mai importante institu\xc8\x9bii de \xc3\xaenv\xc4\x83\xc8\x9b\xc4\x83m\xc3\xa2nt \xc3\xaen domeniul turismului din Israel.'